Sondag maak sy deure toeDie Sondag-koerant in Gauteng gaan glo nie weer op die rakke verskyn nie. Negentien redaksielede is Dinsdagoggend ingeroep en is meegedeel dat die koerant hulle deure gaan sluit en hulle is dadelik op twee tot drie weke betaalde verlof geplaas. Die laaste uitgawe het op 20 Oktober verskyn. Een van die joernaliste, wat anoniem wou bly, het aan Maroela Media gesê daar is aan hulle meegedeel dat hulle óf pakkette kan neem, óf die maatskappy waaraan die publikasie behoort, Media 24, sal poog om hulle op ander plekke in die maatskappy te ontplooi. “Ek weet baie mense, veral kunstenaars, gaan baie bly wees, maar dis eintlik ŉ swaar slag vir Afrikaans,” het die joernalis gesê. “Ons het vermoed dit gaan kom, maar nie so skielik nie.” “Sondag het baie gevegte geveg, maar ongelukkig het die huidige handelstoestande dit onmoontlik vir die maatskappy gemaak om voort te gaan met die publikasie van die koerant. Die vooruitsigte in terme van inkomste groei het swak gebly,” het Minette Ferreira, die algemene bestuurder van Daily Sun, Sunday Sun, City Press en Sondag, Dinsdag gesê.